Եվ այդպես, 1708 թվականին նա ՙՈսկե օձի մոտ՚ շենքին կից բացում է իր փոքրիկ վաճառատեղին, որը հետագայում ընդլայնում է։ Այդ մասին Հովհաննես Հարությունյանի աղբյուրը նշում է. ՙՍկզբնական շրջանում Գեւորգ Աստվածատուրյանը, որը Պրահայում հայտնի էր Իրժի Դեոդատ, Ջորջոս Հատալահ իլ Դամաշսկի եւ Գեորգիուս Դամասկենուս անուններով, իր շարժական փոքրիկ սրճարանն առած անցնում էր փողոցից փողոց, բայց շուտով առեւտուրն այնքան եկամտաբեր է դառնում, որ նրան հնարավորություն է ընձեռում գնելու Շուշանների ու Ճիզվիտական (այժմ՝Կարլովա) փողոցների անկյունի ՙՈսկե օձի մոտ՚ կոչվող շենքի գետնահարկը, եւ այստեղ բացելու քաղաքի առաջին սրճարանը։ Պրահայի ճիշտ կենտրոնում հիմնված այս հաստատությունը՝ շնորհիվ Գեւորգ Աստվածատրյանի ձեռներեցության ու համակրելի բնավորության, դառնում է քաղաքի ամենանշանավոր հավաքատեղին՚։